ལྷག་ཏུ་ལས་ཁུངས་འདིས་ལྕགས་ཡོས་ལོ་སྤྱི་ལོ༢༠༡༡ལོ་ནས་བཟུང་ང་ཚོ་བོད་ཀྱི་ཡིག་ཐོག་རིག་གནས་སུ་བཀོད་པའི་ཆོས་དང་རིག་གནས་སྤྱི་དང་།ལྷག་པར་བོད་ཀྱི་གནའ་དཔེའི་རིག་གཞུང་མཐའ་དག་རྒྱལ་ཕྱི་ནང་ཀུན་ནས་འཚོལ་བསྡུ་བྱས་ཏེ་འཛམ་གླིང་ཡོངས་ལ་དར་སྤེལ་དང་རྒྱུན་འཛིན་གཏོང་བར་ཐབས་ལམ་གསར་བའི་སྒྲོམ་གཞི་བརྟན་བརླིང་ཅན་ཞིག་བཟུང་ཡོད།ཐབས་ལམ་དེ་ལེགས་འགྲུབ་ཡོང་ཆེད་བོད་ཀྱི་ཆེད་མཁས་པ་གང་མང་ཞིག་གདན་འཛོམས་པའི་མཛུབ་སྟོན་ཁྲོད་ཁོང་གིས་འཆར་བཀོད་སྒྲིག་འཛུགས་དང་དོ་དམ་ཞིབ་ཚགས་ལྡན་པའི་ཧི་མ་ལའི་རིག་མཛོད་ཆེན་མོ་ཞེས་པའི་རིག་གནས་ལས་སྒྲུབ་གཞུང་ལས་ཁང་ཞིག་གསར་དུ་བཙུགས།ཧི་མ་ལའི་རིག་མཛོད་ཁང་ཆེན་མོར་ཧི་མ་ལའི་དཔེ་མཛོད་ཁང་དང་ཧི་མ་ལའི་དྲ་མཛོད་ཁང་།ཧི་མ་ལའི་སྒྲ་བསྒྱུར་གླིང་།ཧི་མ་ལའི་དུས་དེབ།ཧི་མ་ལའི་སྐབས་དོན་ལས་གཞི་བཅས་ལས་རིགས་སྡེ་ཁག་མི་འདྲ་བ་གཙོ་བོ་ལྔ་རྩ་འཛུགས་བྱས་ཡོད།འདིས་མ་འོངས་བོད་ཀྱི་ལོ་རྒྱུས་སུ།༡བོད་གཅིག་གྱུར་གྱི་རིག་མཛོད་ཁང་ཆེན་མོ་གསར་དར།༢བོད་རིག་པའི་དཔེ་མཛོད་ཁང་ཆེན་མོ་གསར་དར།༣བོད་རིག་པ་འཛམ་གླིང་ཧྲིལ་བོར་གསར་དར་ཐུབ་པ་སོགས་དགེ་མཚན་ཁྱད་འཕགས་ལྡན་ཡོད།ཆུ་འབྲུག་ལོ་ནས་བཟུང་བོད་ཀྱི་བཀའ་བསྟན་སོགས་ཆོས་རིག་མཐའ་དག་གི་དཔེ་ཚོགས་ལ་དཔེ་རྟགས་དང་ཡིག་གཟུགས།དེབ་ཚད།དེབ་ཕྲེང་།རྣམ་པ་སོགས་གཅིག་གྱུར་གྱི་དཔར་སྐྲུན་བྱ་རྒྱུ་དང་།འཕྲུལ་དེབ་ཏུ་ཕབ་སྟེ་དྲ་ལམ་སོགས་ནས་འགྲེམ་སྤེལ་བྱེད་རྒྱུ།དྲ་ལམ་བརྒྱུད་འགོད་དང་དཔེ་ཆ་འགྲེམ་སྤེལ་བྱེད་སྐབས་བླུ་ཡོན་སྐར་གཅིག་ཀྱང་མི་བསྡུ་བ་སོགས་རིག་མཛོད་ཁང་འདིའི་ཐོག་མའི་དམ་བཅའ་རུ་བཟུང་འདུགད་དུང་ལོ་རེར་དུས་དེབ་མི་འདྲ་བ་ཁ་ཤས་ཀྱང་སྤེལ་གཉེར་བྱས་དང་བྱེད་བཞིན་ཡོད་ཅིང་ད་སྔ་དེབ་དེ་དག་རྒྱལ་ཁབ་ཉི་ཤུ་ལྷག་ལ་འགྲེམ་སྤེལ་བྱས་ཡོད།ཤིང་རྟ་ལོ་སྤྱི་ལོ༢༠༡༤ལོར་ཧི་མ་ལའི་དགེ་ལས་ཐེབས་རྩ་ཚོགས་པ་གསར་དུ་བཙུགས་ནས་ནད་པ་ཚབས་ཆེན་ལ་སྨན་ཡོན་དང་དབང་བོ་སྐྱོན་ཅན་ལ་ཞལ་འདེབས།དྭ་ཕྲུག་ཉམ་ཐག་ཚོ་གསོ་སྐྱོང་སོགས་ལ་ཟང་ཟིང་གི་མཐུན་རྐྱེན་རྒྱ་ཆེར་མཛད་བཞིན་པ་ལགས།ད་སྔ་ཧི་མ་ལའི་རིག་མཛོད་ཁང་གིས་འཚོལ་བསྡུ་ཞུ་དག་སོགས་ཚད་ལྡན་གྱིས་གསུང་འབུམ་ཆ་ཚང་ལ་པོད་དགུ་བཅུ་གོ་ལྔ་ཅན་གྱི་བོ་དོང་གསུང་འབུམ་ཆེན་མོ་དཔར་སྐྲུན་བགྱིས་ནས་དགོན་སྡེ་དང་སློབ་གྲྭ།དཔེ་མཛོད་ཁང་སོགས་བོད་ཙམ་མ་ཡིན་པར་རྒྱལ་ཁབ་དང་ས་གནས་མང་བོར་རིན་མེད་གཟིགས་འབུལ་བྱས་དང་བྱེད་མུས་སུ་ཡོད་པ་ལྟར།ཆ་རྐྱེན་གསུམ་ཚང་བའི་དགོན་སྡེ་ཁག་དང་བཤད་གྲྭ།སློབ་གྲྭ།དཔེ་མཛོད་ཁང་སོགས་ལ་ཧི་མ་ལའི་རིག་མཛོད་ཁང་གིས་དཔར་སྐྲུན་བྱས་པའི་དཔེ་མཛོད་ཆ་ཚང་རེ་རིན་མེད་གཟིགས་འབུལ་བྱེད་རྒྱུའི་འཆར་གཞི་བཙུགས་པ་སོགས་ཁོང་གིས་འགྲོ་བ་མིའི་རིགས་ཀྱི་སྤྱི་ཚོགས་ལ་ཞབས་འདེགས་ཀྱི་བྱ་བ་རླབས་པོ་ཆེ་སྒྲུབ་པའི་ངལ་བ་རྒྱན་དུ་བཏགས་ནས་ཡོད།ཁོང་ལ་བོད་ཀྱི་རིག་གནས་དར་སྤེལ་མཁན་དང་ཐབས་ལམ་གསར་བའི་ལམ་ནས་བོད་ཀྱི་རིག་གནས་རྒྱུན་འཛིན་བྱེད་པའི་སྔོན་སྐྱོད་པ་སོགས་ཀྱི་མཚན་སྙན་ཐོབ་ཡོད་པ་རེད།ཁོང་ནི་དོན་དངོས་ནས་ཀྱང་དུས་རབས་དང་བསྟུན་ཏེ་བོད་ཀྱི་རིག་གནས་རྒྱུན་འཛིན་ཁྱབ་སྤེལ་གྱི་ཕོ་ཉ་བ་གསར་བ་ཞིག་དང་མིའི་རིགས་ལ་ཞབས་འདེགས་རྣལ་མ་སྒྲུབ་མཁན་གྱི་རླབས་ཆེན་གྱི་སྐྱེས་བུ་དམ་པ་ཞིག་གོ།ཁོང་གིས་ནམ་རྒྱུན་གསུང་རྒྱུར།རང་ཉིད་ནང་བའི་གྲྭ་རྐྱང་དཀྱུས་མ་ཞིག་ཡིན་པའི་ཆ་ནས་རྒྱལ་བསྟན་དར་བ་དང་མི་རིགས་རིག་གནས་ཡར་རྒྱས་ཀྱི་ཆེད་དུ་དགེ་ལས་གཞན་ཕན་གྱི་བྱ་བ་ཕྲན་ཚེགས་རེ་འཁྱོངས་ནའང་ཁུར་དུ་མ་བསམ་རྒྱན་དུ་རྟོགས་ཤིང་།ལྷག་བསམ་རྣམ་དག་གིས་འགན་འཁྲི་དང་དོ་ཁུར་ཆེན་པོས་ཀུན་ཕན་གྱི་བྱ་བཞག་རབ་དང་རིམ་པ་བསྒྲུབ་རྒྱུར་མུ་མཐུད་དུ་འབད་པ་བྱེད་རྒྱུ་ཡིན་ཞེས་གསུངས་ལ་དོན་ལའང་དེ་བཞིན་མཆིས་སོ།།